舟中感懷寄館中諸君
作者：蘇舜欽
朝代：宋

paragraphs: 扁舟迎春色，東下淮楚鄉。
側身風波地，回首英俊場。
顧我本俗材，百事無一長。
濫迹入冊府，舉動初不皇。
乍脫泥滓底，稍見日月光。
峻閣鬰前起，隱嶙天中央。
春風花竹明，曉雨宮殿凉。
溢目盡圖史，接翼皆鸞凰。
明窗置刀筆，大案羅縑緗。
文字雖幼學，鈍庸今廢忘。
不能溫舊習，考古評興亡。
靦顔於其間，汗下如流漿。
徒然日飽食，出入隨羣行。
朝廷比多事，亦合强激昂。
況有詔書在，爛然貼北牆。
奮舌說利害，以救民膏肓。
不然棄硯席，挺身赴邊疆。
喋血鏖羌戎，胸膽森開張。
彎弓射攙槍，躍馬埽大荒。
功勳入丹青，名迹萬世香。
是亦丈夫事，不爲鼠子量。
數事皆不能，徒只飽腹腸。
有如鳧鴈兒，唼喋守稻粱。
歲月今逝矣，齒摇髮已蒼。
於時既無益，自合早退藏。
諸君天下選，才業吁異常。
顧當發策慮，坐使中國强。
蠻夷不敢欺，四海無災殃。
莫效不肖者，所向皆荒唐。
又不耐羞恥，但欲歸滄浪。
濡毫備歌詠，仰首看翱翔。
舟中稍無事，思念益以詳。
恨無一稜田，可以足糟糠。
出處皆未决，語默兩弗臧。
莽不知所爲，大叫欲發狂。
作詩寄諸君，鄙懷實所望。